CELEX: 32018R0728
Language: hu
Date: 2018-01-24 00:00:00
Title: A Bizottság (EU) 2018/728 felhatalmazáson alapuló rendelete (2018. január 24.) az 575/2013/EU európai parlamenti és tanácsi rendeletnek a harmadik országban székhellyel rendelkező nem pénzügyi szerződő felekkel bonyolított ügyletek hitelértékelési korrekciós kockázathoz kapcsolódó szavatolótőke-követelmény alóli mentesítésére vonatkozó eljárásokat meghatározó szabályozástechnikai standardok tekintetében történő kiegészítéséről (EGT-vonatkozású szöveg. )

18.5.2018   
            
            
               HU
            
            
               Az Európai Unió Hivatalos Lapja
            
            
               L 123/1
            
         A BIZOTTSÁG (EU) 2018/728 FELHATALMAZÁSON ALAPULÓ RENDELETE
   (2018. január 24.)
   az 575/2013/EU európai parlamenti és tanácsi rendeletnek a harmadik országban székhellyel rendelkező nem pénzügyi szerződő felekkel bonyolított ügyletek hitelértékelési korrekciós kockázathoz kapcsolódó szavatolótőke-követelmény alóli mentesítésére vonatkozó eljárásokat meghatározó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 382. cikke (5) bekezdésének negyedik albekezdésére,
   mivel:
   
               (1)
            
            
               Az 575/2013/EU rendelet 382. cikke (4) bekezdésének a) pontja értelmében az egyrészről egy intézmény, másrészről egy, a 648/2012/EU európai parlamenti és tanácsi rendelet (2) 2. cikke 9. pontjának fogalommeghatározása szerinti nem pénzügyi szerződő fél közötti olyan ügyletek, amelyek nem lépik túl az említett 648/2012/EU rendelet 10. cikkének (3) bekezdésében és 10. cikkének (4) bekezdésében említett elszámolási értékhatárt, nem tartoznak a hitelértékelési korrekciós kockázathoz kapcsolódó szavatolótőke-követelmény hatálya alá, függetlenül attól, hogy az adott nem pénzügyi szerződő fél az Unióban vagy harmadik országban rendelkezik székhellyel.
            
         
               (2)
            
            
               A 648/2012/EU rendelet 2. cikke 9. pontjának fogalommeghatározása szerint a „nem pénzügyi szerződő fél” az Unióban székhellyel rendelkező vállalkozás. Következésképpen a szóban forgó rendelet 10. cikkének (1) bekezdésében említett elszámolási értékhatár nem alkalmazandó a harmadik országban székhellyel rendelkező nem pénzügyi szerződő felekre.
            
         
               (3)
            
            
               Az 575/2013/EU rendelet 382. cikkének (4) bekezdése nem tesz különbséget az Unióban székhellyel rendelkező nem pénzügyi szerződő felek és a harmadik országban székhellyel rendelkező nem pénzügyi szerződő felek között. Az egyenlő versenyfeltételek biztosítása érdekében ugyanazokat a szabályokat célszerű alkalmazni az Unióban székhellyel rendelkező nem pénzügyi szerződő felekre és a harmadik országban székhellyel rendelkező nem pénzügyi szerződő felekre.
            
         
               (4)
            
            
               A 149/2013/EU felhatalmazáson alapuló bizottsági rendelet (3) 11. cikke meghatározza a tőzsdén kívüli származtatott ügyletek kategóriánkénti elszámolási értékhatárait, a 648/2012/EU rendelet 10. cikke (4) bekezdésének b) pontjában előírtak szerint. A 149/2013/EU felhatalmazáson alapuló rendelet (25) preambulumbekezdése tisztázza, hogy a „tőzsdén kívüli származtatott ügyletek adott kategóriájára vonatkozóan megállapított értékhatárok túllépése az összes kategória tekintetében az értékhatárok túllépését eredményezi”.
            
         
               (5)
            
            
               Ahhoz, hogy egy ügylet az 575/2013/EU rendelet 382. cikke (4) bekezdésének utolsó albekezdésében meghatározottak szerint a lejárata időpontjáig mentességben részesüljön, elegendőnek kell lennie, ha a szóban forgó rendelet követelményei az ügyletkötéskor teljesülnek. Lehetnek azonban olyan esetek, amikor az intézmény egy adott nem pénzügyi szerződő féllel igen gyakran, bizonyos esetekben naponta köt ügyletet. Ezekben az esetekben aránytalan terhet róhat az intézményre annak ellenőrzése, hogy a harmadik országban székhellyel rendelkező nem pénzügyi szerződő fél jogállását megfelelően tükrözik-e az intézmény CVA-kockázathoz kapcsolódó szavatolótőke-követelményei. Indokolt ezért a harmadik országban székhellyel rendelkező nem pénzügyi szerződő fél jogállásának éves ellenőrzése formájában alternatív lehetőségről rendelkezni. Az ellenőrzés gyakoriságát azonban negyedévenkéntire kell növelni, ha egy nem pénzügyi szerződő fél által a tőzsdén kívüli származtatott ügyletek egy adott kategóriájában kötött ügyletek bruttó nominális értéke közel áll ahhoz, hogy túllépje az adott kategóriára vonatkozó elszámolási értékhatárt. Ez lehetővé teszi az adott elszámolási értékhatár túllépésének gyakoribb ellenőrzését, tekintettel arra, hogy ennek bekövetkezése nagyobb valószínűségű.
            
         
               (6)
            
            
               Az 575/2013/EU rendelet 382. cikke (4) bekezdésének a) pontja megállapítja, hogy a nem pénzügyi szerződő felekkel kötött azon ügyletek, amelyek nem lépik túl a 648/2012/EU rendelet 10. cikkének (3) és (4) bekezdésében meghatározott elszámolási értékhatárt, nem tartoznak a CVA-kockázathoz kapcsolódó szavatolótőke-követelmény hatálya alá. Ezért amennyiben egy intézmény az 575/2013/EU rendeletben meghatározott értékelést követően megállapítja, hogy harmadik országban székhellyel rendelkező egyik szerződő fele nem minősül nem pénzügyi szerződő félnek, vagy ha az érintett ügyletek túllépik az említett rendeletben meghatározottak szerinti elszámolási értékhatárt, az intézménynek az említett rendelet VI. címével összhangban kell kiszámítania a CVA-kockázathoz kapcsolódó szavatolótőke-követelményt az adott szerződő féllel kötött minden olyan tőzsdén kívüli származtatott instrumentumra vonatkozóan, amely az említett rendelet 382. cikke (1) bekezdésének hatálya alá tartozik.
            
         
               (7)
            
            
               E rendelet alapját az Európai Értékpapírpiaci Hatósággal együttműködésben kidolgozott, és az Európai Bankhatóság által a Bizottságnak benyújtott szabályozástechnikai standardtervezetek képezik.
            
         
               (8)
            
            
               Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU rendelet (4) 37. cikke alapján létrehozott banki érdekképviseleti csoport véleményét,
            
         ELFOGADTA EZT A RENDELETET:
   1. cikk
   (1)   Az 575/2013/EU rendelet 382. cikke (4) bekezdésének a) pontja alkalmazásában az intézmények harmadik országban székhellyel rendelkező nem pénzügyi szerződő félnek tekintik azokat a szerződő feleket, amelyek mindkét következő feltételnek megfelelnek:
   
               a)
            
            
               harmadik országban rendelkeznek székhellyel;
            
         
               b)
            
            
               a 648/2012/EU rendelet 2. cikke 9. pontjának fogalommeghatározása értelmében nem pénzügyi szerződő félnek minősülnének, ha az Unióban rendelkeznének székhellyel.
            
         (2)   Az intézmények ellenőrzik, hogy a szerződő fél harmadik országban székhellyel rendelkező nem pénzügyi szerződő fél-e:
   
               a)
            
            
               új szerződő féllel való ügyletkötés esetén az ügylet kezdetekor;
            
         
               b)
            
            
               meglévő szerződő felek esetén évente;
            
         
               c)
            
            
               ha okkal feltételezhető, hogy a szerződő fél már nem minősül harmadik országban székhellyel rendelkező nem pénzügyi szerződő félnek.
            
         (3)   Az intézmények alátámasztják azon véleményüket, hogy egy vállalkozás harmadik országban székhellyel rendelkező nem pénzügyi szerződő fél.
   2. cikk
   (1)   A harmadik országban székhellyel rendelkező nem pénzügyi szerződő féllel kötött ügyleteknek az 575/2013/EU rendelet 382. cikke (4) bekezdése a) pontjának megfelelően a CVA-kockázathoz kapcsolódó szavatolótőke-követelmények alóli mentesítése céljából az intézmények a 149/2013/EU felhatalmazáson alapuló rendelet 11. cikkében említett tőzsdén kívüli származtatott ügyletek minden kategóriájára vonatkozóan ellenőrzik, hogy az adott nem pénzügyi szerződő fél egy adott kategórián belüli tőzsdén kívüli származtatott ügyleteinek bruttó nominális értéke nem haladja meg a szóban forgó rendelet 11. cikkében említett, vonatkozó elszámolási értékhatárt.
   (2)   Az intézmények az (1) bekezdésben említett ellenőrzést az alábbi módok egyikén végzik el:
   
               a)
            
            
               az adott szerződő féllel kötendő minden új ügylet kezdetekor;
            
         
               b)
            
            
               rendszeres időközönként.
            
         (3)   A (2) bekezdés b) pontja alkalmazásában a rendszeres ellenőrzést a következő gyakoriságok egyikének megfelelően kell elvégezni:
   
               a)
            
            
               évente;
            
         
               b)
            
            
               negyedévente, ha a tőzsdén kívüli származtatott ügyletek bármely kategóriájában a harmadik országban székhellyel rendelkező nem pénzügyi szerződő fél tőzsdén kívüli származtatott ügyleteinek bruttó nominális értéke meghaladja az adott kategóriára vonatkozóan a 149/2013/EU felhatalmazáson alapuló rendelet 11. cikkében említett elszámolási értékhatár 75 %-át.
            
         (4)   Az intézmények alátámasztják azon véleményüket, hogy a 149/2013/EU felhatalmazáson alapuló rendelet 11. cikkében említett tőzsdén kívüli származtatott ügyletek minden kategóriája esetében a harmadik országban székhellyel rendelkező nem pénzügyi szerződő fél adott kategórián belüli tőzsdén kívüli származtatott ügyleteinek bruttó nominális értéke nem haladja meg a szóban forgó cikkben említett, vonatkozó elszámolási értékhatárt.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 24-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2013.6.27., 338. o.
   
   
      (2)  Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).
   
      (3)  A Bizottság 149/2013/EU felhatalmazáson alapuló rendelete (2012. december 19.) a 648/2012/EU európai parlamenti és tanácsi rendeletnek a közvetett elszámolási megállapodásokról, az elszámolási kötelezettségről, a nyilvános jegyzékről, a kereskedési helyszínhez való hozzáférésről, a nem pénzügyi szerződő felekről és a nem központi szerződő fél által elszámolt tőzsdén kívüli származtatott ügyletek tekintetében alkalmazott kockázatcsökkentési technikákról szóló szabályozási technikai standardok tekintetében történő kiegészítéséről (HL L 52., 2013.2.23., 11. o.).
   
      (4)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).